钦定古今图书集成/理学汇编/文学典/第189卷 > 《周礼》 > 《春官》
## 钦定古今图书集成/理学汇编/文学典/第189卷 > 《周礼》 > 《春官》

大师教六诗：曰《风》、曰赋、曰比、曰兴、曰雅、曰颂。

〈订义〉王昭禹曰：“一国之事，系一人之本，谓之风；言天下之事，形四方之风，谓之雅；美盛德之形容，以其成功告于神明谓之颂；风出于德性，雅出于法度，颂出于功业，三者《诗》之体也。直述其事而陈之谓之赋，以其类而况之谓之比，以其感发而比之谓之兴，三者《诗》之用也。即其章言之则曰《六诗》，即其理言之则曰《六义》”，大师教之以乐章，故曰六诗。郑康成曰：“风言圣贤治道之遗化也。雅言今之正者，以为后世法。《颂》之言，诵也，容也，诵今之德，广以美之。赋之言，铺直铺陈今之政教善恶，比见今之失。不敢斥言，取比类以言之。兴见今之美，嫌于媚谀，取善事以劝谕之。”

以《六德》为之本，以《六律》为之音。

黄氏曰：以六德为之本，故虽变犹止乎礼义；以六律为之音，则《书》所谓“声依永、律和声” 也。